google/wiki40b huggingface dataset:
Bijapur (distrikt)

Demografi

Ved folketellingen i 2011 var det 255 180 innbyggere i distriktet, mot 234 637 i 2001. Den urbane befolkningen utgjør 11,60 % av befolkningen.
Barn i alderen 0 til 6 år utgjorde 15,66 % i 2011 mot 19,67 % i 2001. Antallet jenter i den alderen per tusen gutter er 978 i 2011 mot 1000 i 2001.
Kanton-Sam Shui-jernbanen

Kanton-Sam Shui-jernbanen  er en amerikanskbygd jernbanelinje bygget i provinsen Guangdong i Kina og åpnet i 1903 og 1904. Det engelske navnet var  Canton – Sam Shui Railway.
Strekningen var på 32 amerikanske miles (44 km), og gikk fra Kanton (Guangzhou) til Sam Shui (pinyin: Sanshui). Den ble bygd mellom 1902 og 1904 av amerikanske ingeniører. Terminus i Kanton var Shek Wei Tong (Shiweitang) og linjen ble sidelinje til  Yuehanjernbanen. Senere skulle sidelinjen forlenges betraktelig. 
De første 16 km fra Kanton til Fatshan (pinyin: Foshan) ble åpnet sent i 1903, og den resterende strekning til Sam Shui ble formelt åpnet 23. september 1904.
Gaoping (Jincheng)

Gaoping (kinesisk: 高平; pinyin: Gāopíng) er et byfylke i provinsen Shanxi i Folkerepublikken Kina. Det ligger i byprefekturet Jincheng.
Befolkningen var på 482 339 innbyggere i 1999.

Samferdsel

Kinas riksvei 105 løper gjennom fylket. Denne viktige trafikkåren begynner i Beijing i Indre Mongolia, løper sørover og ender ved kysten i Zhuhai i provinsen Guangdong. Den går innom større byer som Tianjin, Dezhou, Jinan, Shangqiu, Jiujiang, Nanchang og Guangzhou.
John Jonsson Kjellevold

John Jonsson Kjellevold (født 1864 på Dalsøyra, død 1954) fra Gulen i Sogn og Fjordane var en norsk politiker som representerte Det Frisinnede Venstre. Han var gårdbruker, poståpner og i 30 år kommunestyremedlem og i flere år varaordfører i Gulen kommune i Ytre Sogn. I mange år var Kjellevold formann i jordstyret og satt i styret i Gulen Sparebank. På Dalsøyra startet han et lite meieri.
Kjellevold forsøkte flere ganger å bli innvalgt til stortinget for felleslistene av Frisinnede Venstre og Høyre i valgkrets Ytre Sogn. Han var far til politikeren Ludvik J. Kjellevold, som drev landhandel i Lavik og deretter var ordfører i Gulen fra 1947 til 1963.
Kjellevold var vararepresentant på Stortinget 1916–18. Første gang han var kandidat til varaplassen for Ytre Sogn var ved Stortingsvalget 1912, men tapte stort for lensmann A. Øen fra Vik i Sogn, med 1.357 mot 2.139 stemmer. Han ble derimot valgt som varerepresentant i 1915, da han vant en klar seier i både første og andre valgomgang mot lensmann Øen (V) og Gulen-lensmannen A.K. Breidvik (V). Ved stortingsvalget i 1918 ble resultatet igjen at lensmann Øen slo Kjellevold med ganske knapp margin i andre valgomgang. 
Han stilte ikke som kandidat til stortingsvalg igjen etter 1918.
Enteucha

Utseende

Den europeiske arten Enteucha acetosae er en knøttliten møll med vingespenn 3-4 millimeter. Antennene er trådformede og vel halvparten så lange som forvingene. Hodet og kroppen er gråbrune, "øyelokkene" hvite. Forvingen er messingfarget med et metallisk (gull- eller sølvfarget) tverrbånd ca. to tredjedeler ut i vingen. Bakvingen er grå. For å skille arten med sikkerhet fra enkelte Stigmella-arter er det nødvendig å undersøke kjønnsorganene.

Levevis

Enteucha acteosae minerer i bladene på smalsyre (Rumex acetosella) og engsyre (Rumex acetosa). Arten finnes på enger, i veikanter og lignende der disse plantene vokser. Arten har to generasjoner hver sommer i Nord-Europa, som flyr henholdsvis i mai-juni og i august. Larven lager en mer eller mindre spiralformet mine på syrebladene.

Utbredelse

Av de tolv kjente artene lever én i India og én i Europa, de øvrige artene er amerikanske, utbredt fra Florida i nord til Peru i sør. Enteucha acetosae er utbredt i Europa nord til Danmark. Det fantes tidligere en bestand i Västergötland i Sverige, men denne ser ut til å være utdødd.
Cenxi

Cenxi (kinesisk: 岑溪; pinyin: Cénxī) er et byfylke i byprefekuret Wuzhou helt øst i den autonome region Guangxi i Folkerepublikken Kina. Det har et areal på 2 783 km². Administrasjonssenteret heter Cencheng (岑城镇).
Befolkningen var på 756 494 innbyggere i 1999.

Samferdsel

Kinas riksvei 207 løper gjennom byfylket. Denne viktige trafikkåren begynner i Xilinhot i Indre Mongolia nær grensen til Mongolia, løper sørover og ender i Hai'an, en by som ligger i Xuwen fylke sør på Leizhouhalvøya i provinsen Guangdong.
Kinas riksvei 324 fører gjennom området. Den går fra Fuzhou i provinsen Fujian og gjennom Guangdong, Guangxi, Guizhou, og ender i Kunming i Yunnan.
1. divisjon bandy for herrer 2011/12

1. divisjon bandy for herrer 2011/12 var det nest øverste nivået i norsk bandy sesongen 2011/12. Serien startet 8. november 2011 og varte til 21. februar 2012. Deretter var det kvalifiseringsspill for opprykk og nedrykk. De to beste lagene i 1. divisjon spilte enkel serie med de to dårligste plasserte lagene i eliteserien. De to beste lagene i denne kvalifiseringen fikk spille i eliteserien i 2012/13. På tilsvarende måte måtte de to dårligste lagene i 1. divisjon spille om retten til fornyet tilværelse i divisjonen mot de to beste lagene i 2. divisjon.
Tokyo Disney Resort

Tokyo Disneyland

Tokyo Disneyland åpnet 15. april 1983, som den første Disney-parken utenfor USA. I 2009 hadde Tokyo Disneyland ca. 13,65 millioner gjester, noe som gjør den til verdens tredje mest besøkte fornøyelsespark. Den ble bare slått av sine søsterparker Disneyland i California og Magic Kingdom i Disneyworld i Florida.

Tokyo DisneySea

Tokyo DisneySea åpnet 4. september 2001, og hadde ca. 12 millioner gjester i 2009. Dette gjør den til verdens femte mest besøkte fornøyelsespark. Det kostet 4 milliarder amerikanske dollar å bygge Tokyo DisneySea, noe som gjør den til den fornøyelsesparken i verden som kostet mest å bygge. Den er også den fornøyelsesparken i verden som raskest nådde målet om 10 millioner gjester, noe den klarte 307 dager etter åpningsdatoen.
Hajnnhojnn i bajnn og 13 andre trønderviser

Hajnnhojnn i bajnn og 13 andre trønderviser er en LP-plate. Utøver er Otto Nielsen med Willy Andresens ensemble. Platens betegnelse er Philips 6317 029. Den ble utgitt i 1975.
Grete Faremo

Liv og virke

Hun ble født i Arendal og vokste opp på Byglandsfjord i Setesdal. Hun er datter av stortingsrepresentant og ordfører Osmund Faremo og husmor Tora Aamlid, og vokste opp i et sosialdemokratisk arbeiderhjem hvor solidaritetstanken var noe av det mest fremtredende, sterkt påvirket av Osmund Faremos forhistorie som Nacht und Nebel-fange under den andre verdenskrig. Hun giftet seg i 2014 med sin mangeårige samboer, skuespilleren Magne Lindholm. Sammen har de datteren Oda Faremo Lindholm.
Hun tok artium i 1973 og studerte jus ved Universitetet i Oslo med folkerett som spesialområde. Hun hadde et sommeropphold ved Folkerettsakademiet i Haag i 1978 og tok sin jurdiske embedseksamen samme år. Faremo var saksbehandler i Finansdepartementet og NORAD før hun i 1984 ble byråsjef i Departementet for utviklingshjelp. I 1986 ble hun forhandlingsleder i Aker Eiendom, så i 1988 kulturdirektør på Aker Brygge.
Hun var direktør i Norsk Arbeiderpresse da hun i 1990 ble, etter eget utsagn overraskende, utnevnt til bistandsminister i Brundtland-regjeringen. Som bistandsminister ønsket hun å sette bistanden inn i en bredere utenrikspolitisk sammenheng, bidra til økt utvikling gjennom bedre samordning mellom giverland, enklere systemer for bistandsoverføringer, og et tettere samarbeid mellom Norge og internasjonale bistandsorganisasjoner.
I 1992 overtok hun som justisminister, og var særlig opptatt av trygghet og rettssikkerhet for den enkelte. Hun mottok forøvrig kritikk for å være for lite konsekvent i blant annet tilbakesendingssaker av asylsøkere. I 1993 ble hun valgt til stortingsrepresentant for Oslo, men Per Skau møtte så lenge Faremo var statsråd.
I oktober 1996 valgte Gro Harlem Brundtland å gå av som statsminister, og Faremo ble olje- og energiminister i den nye Jagland-regjeringen. Samme år ble det kjent at Berge Furre hadde blitt overvåket av Politiets overvåkningstjeneste mens han var medlem av Lund-kommisjonen. Faremo måtte ta det politiske ansvaret for dette, som hadde pågått mens hun var justisminister, og gikk av som statsråd den 18. desember 1996. Faremo betegnet hendelsene som førte til hennes avgang som «politisk røvertokt» og skal ha følt seg offentlig ydmyket. Hun tok sin plass på Stortinget, og var nestleder i Stortingets energi- og miljøkomité frem til hun gikk ut av Stortinget i 1997 uten å ha søkt gjenvalg.
Etter at hun gikk ut av politikken, var hun konserndirektør i Storebrand 1997–2003, deretter direktør for lovgivning og samfunnskontakt i Microsoft i Nord- og Vest-Europa 2004–2008. Hun drev også konsulentvirksomhet og skjøttet en rekke verv i offentlige og private virksomheter, som styreleder i Statnett 2000–2005, styreleder i Norsk Folkehjelp 2003–2007, nestleder i styret ved Forsvarets forskningsinstitutt 2006–2009, nestleder i styret i Norsk Hydro 2006–2009, styremedlem i COWI 2008–2009 og styreleder i Norsk Helsenett i 2009. Hun var også medlem av Pressens Faglige Utvalg 1998–2004.
I oktober 2009 vendte hun tilbake til politikken, da hun ble utnevnt til forsvarsminister i Stoltenberg-regjeringen. I november 2011 ble hun justisminister, og satt frem til regjeringsskiftet høsten 2013.
Vegakameratene i 2013/14

Vegakameratene deltok i 2013/14 i Eliteserien i futsal, NFF Futsal Cup og UEFA Futsal Cup.

Eliteserien 2013/14

Vegakameratene vant Eliteserien 2013/14 med 48 poeng, hele 14 før Grorud på 2.-plass.

NFF Futsal Cup 2013/14

Vegakameratene endte på 2.-plass i NFF Futsal Cup 2013/2014, etter 1-3 mot Grorud i finalen

UEFA Futsal Cup 2013/14

Vegakameratene vant først sin gruppe i kvalifiseringsrunden, før det ble 4.-plass i hovedrunden
Taha Muhie-eldin Marouf

Tidlig liv

Han ble født i en velstående familie i det kurder-dominerte nordlige Irak.

Politisk liv

Marouf ble medlem av Baathpartiet i 1968, og har hatt flere ministerposter i Irak.
Han var den eneste etniske kurderen i Saddam Husseins partiledelse i Baathpartiet, men kurderne så på denne utnevnelsen som mer en gest, og ikke at det ga kurderne reell innflytelse. Han var Iraks ambassadør i Italia, Malta og Albania.
Fredag 2. mai 2003 ble det gjort kjent at Marouf var satt i varetekt. Han var den siste, sammen med to andre av Saddams folk, som ble arrestert. De andre to var Abdel Tawab Mullah Huweish, leder for Office of Military Industrialization og visestatsminister med ansvar for våpenhandel, og Mizban Khadr Hadi, som var kommandør for én av de fire militære regionene Saddam etablerte på slutten av den USA-ledete invasjonen i 2003. Marouf var nummer 24 (opprinnelig 42) på USAs liste over ettersøkte irakere ("kortstokken"), og var representert ved ruter 9. 
Han døde 7. august 2009 i Amman i Jordan, og ble gravlagt i Arbil i Irak dagen etter.
Pink Anderson

Pink Floyd

Syd Barrett skapte bandnavnet Pink Floyd av fornavnene til Pink Anderson og Floyd Council, etter å ha lest om dem i albumnotatene til en LP med musikk av Blind Boy Fuller. Teksten, som var skrevet av den engelske blueshistorikeren Paul Oliver, lød: «Curley Weaver and Fred McMullen, (…) Pink Anderson or Floyd Council – these were a few amongst the many blues singers that were to be heard in the rolling hills of the Piedmont, or meandering with the streams through the wooded valleys.»
Monomen

Monomen er et band fra Sørumsand, som kom med sin debut-plate i mai 2007. I 2006 var de blant finalistene under NRK Urørts kåring av «Årets Urørt».
Kristian Skjølaas

Oppvekst og utdannelse

Skjølaas vokste opp i Kolbu på Østre Toten. Han har tenisk utdanning innen elktrofag,er godkjent elektroinstallatør og har tilleggsutdannlse fra Handelshøyskolen BI.

Før NHO

Før Skjølaas kom til NHO har han vært elektrolærling og -montør på hos installatør Arvid Bråten på Toten, ingeniør i ABB, elektrosjef i Frydenlund Ringnes Bryggerier AS, opplæringsleder og personalsjef i Frydenlund Bryggerier og organisasjonssjef i Ringnes AS.

NHO

Skjølass etablerte i 2011 sitt egnet selskap og er i dag eier av KESS Investment AS med datterselskapet KESS Education AS. Her er han deleier og styremedlem i selskapet. Dimensions Agri Technologies AS.
Han har vært forfatter og medforfatter i flere faglige artikler i Universitetsforlagets tilskrift Praktisk økonomi & finans om familiebedrifter, privat aktivt eierskap og Business Angels.
Skjølaas er partner i Eierskiftesenter AS med prosjektlederansvar for Eierskiftealliansen i flere regioner.
Skjølaas var frem til 31. desember 2012 næringspolitisk leder i NHO Oslo og Akershus, og hadde i løpet av sine 20 år i Næringslivets Hovedorganisasjon ulike stillinger. Han var leder i mange år leder NHOs Forum for familiebedrifter og aktivt eierskap og har særlig arbeidet mye med familiebedriftenes kår i Norge. Han har også arbeidet mye med internasjonale spørsmål knyttet til utdannings- forskningspolitikk for bedrifts- og næringsutvikling. På disse arbeidsfeltene har Skjølaas sittet i en rekke i styrer, råd og utvalg utenfor NHO.
Silverton, Gladstone & Northerly Railroad

Silverton, Gladstone & Northerly Railroad (SG&N) var et amerikansk jernbaneselskap som ble grunnlagt i 1899 av eierne av Gold King-gruven i Gladstone. Selskapet opererte en smalsporet (914 mm - 3 fot) linje på knapt 12 kilometer mellom Silverton og gruvesamfunnet Gladstone. Både Gold King-gruven og jernbanelinjen ble i 1910 leaset til Otto Mears og drevet videre under Silverton Northern Railroad (SNRR). I 1915 kjøpte Mears både gruven og jernbanen. I 1938 var det ikke lenger håp om at Gold King-gruven skulle gjenoppta driften, og Gladstone Branch - som banen nå ble kalt - ble nedlagt samme år.
Millenniumsgenerasjonen

Millenniumsgenerasjonen (etter engelsk millennials) er et begrep som brukes om generasjonen født mellom begynnelsen av 1980-årene og midten av 1990-årene, dvs. den generasjonen som var barn og ungdommer på slutten av 1990-årene og begynnelsen av 2000-tallet, rundt årtusenskiftet. Mer presist blir generasjonen av mange definert som personer født mellom 1980 eller 1981 og 1996.
På grunn av globaliseringen, sosiale medier, spredningen av den vestlige kulturen og hurtige forandringer, har personer fra millenniumsgenerasjonen mer til felles med hverandre enn de har med eldre generasjoner i sitt eget land.
På norsk brukes begrepet ironigenerasjonen ofte om den foregående generasjonen, med fødselsår på 1970-årene og frem til ca. 1980. Internasjonalt brukes også det noe videre begrepet generasjon X om den foregående generasjonen. Begrepet snøfnuggenerasjonen har etablert seg som et nedsettende eller ironisk navn på generasjonen etter millenniumsgenerasjonen, med fødselsår fra ca. 1997 til i dag.
Kristiansand og Omegn Skytterlag

Kristiansand og Omegn Skytterlag (Stiftet 1862), som er en sammenslåing av skytterlagene i Kristiansand, Randesund og Topdal er et skytterlag i Kristiansand innenfor Det frivillige Skyttervesen. Skytterlaget trener og har klubblokale ved Farvannet ved Ålefjær. Etter sammenslåingen av skytterlagene med virkning fra 01.01.2015 har Kristiansand og Omegn Skytterlag over 1100 medlemmer og er største skytterlag i Norge.
Forstag

Et forstag eller toppstag er det fremre staget på et seilfartøy. Det er en stående rigg som forhindrer at masten faller bakover. Det går vanligvis fra stevnen eller tuppen av baugsprydet til toppen av masta.
Gjerstad Låsfabrikk

Gjerstad Låsfabrikk var en smie for produksjon av låser som ble stiftet av smed og småbruker Anders Jensson Gjerstad (født 1867) på Osterøy i Hordaland i 1887. Fabrikken var i drift til frem i 1950-årene.
Anders Jensson Gjerstad hadde gått i smedlære hos Elling Larsson Solberg i Haukelia. Virksomheten spesialiserte seg på trekklåser, som Anders Gjerstad hadde patentert og skrevet leveringskontrakt på  med firmaet Wallendal i Bergen; kontrakten finnes på Statsarkivet i Bergen. Da Anders Gjerstad var 21 år, hadde han tre mann i arbeid, og rundt 1900 var det på det meste 7-8 mann som arbeidet i smien. I 1944 tok sønnen, Jens Andersson Gjerstad, over, og han drev smia fram til han la ned driften på 1950-tallet.
Produkjonslokalet ble kalt Bløddalssmia, og lå på gården Gjerstad, nede ved elven i Bløddalen. Selve smiene hadde lokale i kjelleren på bygningen, med en esse med en blåsebelg drevet av et vannhjul, og låsene ble satt sammen i etasjen over smia. Anders Gjerstad bygde smia først; verkstedet oppå smia  kom til senere.
Bløddalssmia med inventar ble i 1974 gitt til Osterøy museum.  Alt det opprinnelige utstyret er på plass, verktøy og arbeidsbenker står slik smia var på den siste arbeidsdagen. Smia gir derfor et fascinerende nærbilde av denne næringsvirksomheten, på overgangen mellom håndverk og industriell produksjon. Osterøy hadde blitt et sentrum for smier og metallverksteder fra 1860- årene av, og I likhet  med Bløddalssmia hadde mange av de i Bergen som markedsførte produktene. Rett etter siste verdenskrigen var nærmere tyve av dem fremdeles i drift.
Archizelmiridae

Utseende

Slanke mygg som overflatisk lignet soppmygg (Mycetophilidae). Hodet hadde store fasettøyne som dekket hele hodet hos hannen, fasettene var av jevn størrelse over hele hodet. Antennene var lange og tynne med 16 ledd, eller kraftig reduserte. Vingene var brede, de fremre årene (Costa og R) kraftige, de bakre ganske svake. Årene Rs, M og CuA gikk alle ut fra en lengdeåre i vingens indre del.

Fossiler

Gruppen er kjent fra fossiler fra øvre Jura og nedre og midtre Kritt. Gruppen er kjent både fra avtrykks- og ravfossiler.
Edward Saksehånd

Handling

Det var en gang en oppfinner som bodde i et slott som lå høyt oppe på en ås. Hans største oppfinnelse var Edward. Mannen døde før Edward ble ferdig laget. Edward fikk skarpe metallsakser som hender. Han var veldig sjarmerende, men han var ikke fullkommen. Han bodde for seg selv i det store slottet. En dag kom det ei snill dame fra Avon på besøk ved navn Peg. Hun ville selge sminke, men da hun så Edward tok hun ham med hjem til sin familie. Det var ikke lett for Edward i begynnelsen. Han var sjenert og han passet ikke inn i samfunnet. Etterhvert som tiden gikk ble han nokså populær hos naboene. Edward kunne klippe ting som ingen andre kunne. Han fikk jobbe i hagene til folk, klippe håret til damene og hundene osv. Han forelsker seg i datteren til den snille damen (Kim). Edward gjorde alt hun ba om for å få henne til å like ham.
Denne filmen har en sterk kjærlighetshistorie, humor og en dramatisk handling.
Anders Røberg-Larsen

Utdanning

Røberg-Larsen studerer kommunikasjons- og mediefag ved Høgskulen i Volda. Røberg-Larsen har en mastergrad i Mediation and Conflict Resolution (konfliktmegling) fra Københavns Universitet. Han har også en bachelorgrad i kultur- og samfunnsfag fra Universitetet i Oslo. Hans videregående utdanning i allmennfag er fra Bredtvet videregående skole.

Yrkeserfaring

Røberg-Larsen er ansatt som idrettspolitisk rådgiver for samfunnskontakt i Norges idrettsforbund og olympiske og paralympiske komité (NIF).
Røberg-Larsen var byrådssekretær for Arbeiderpartiet i byrådsavdeling for byutvikling i byrådet i Oslo 2015-2018 (han hadde da permisjon fra bystyret).
Røberg-Larsen var leder for Oslo forliksråd i perioden 2005-2011. Røberg-Larsen har ved flere valg (kommunestyrevalget 2007, stortingsvalget 2009 og kommunestyrevalget 2011) vært ansatt som valgkampsekretær for Oslo Arbeiderparti. I denne jobben har han blitt kjent som Arbeiderpartiets «husbesøksgeneral» for sin organisering av dørbank-aksjonene til partiet i Oslo. I forbindelse med stortingsvalget i 2009, i løpet av perioden 10. november 2008 – 13. september 2009, besøkte Oslo Arbeiderparti  140.240 husstander i Oslo fordelt på 95 husbesøksaksjoner. I løpet av valgkampen ble det delt ut 139.520 roser. Ved kommunestyrevalget 2011 hadde Oslo Arbeiderparti et mål om å gjennomføre 125.000 husbesøk, men husbesøksaksjonen ble mindre enn planlagt på grunn av 22. juli. I 2011 fungerte Røberg-Larsen også en periode som partisekretær for Oslo Arbeiderparti.
Røberg-Larsen avtjente førstegangstjenesten som kanonmann ved Artilleribataljonen ved Setermoen garnison. Røberg-Larsen ble etter kort tid avdelingstillitsvalgt for Batteri Petter også kalt Piraya. Senere ble han hovedtillitsvalgt (HTV) ved Artilleribataljonen ved Setermoen garnison, og også representant for Distriktsutvalg VII (Troms) i Landsutvalget for tillitsvalgte i Forsvaret (LTF). I 1998 ble Røberg-Larsen valgt som Hærens representant i Landsutvalget for tillitsvalgte i Forsvaret/Sekretariatet. Vervet medførte forlenget tjenestetid med stasjonering ved Forsvarsdepartementet. Røberg-Larsen representerte også Tillitsmannsordningen i Forsvaret (TMO) i arbeidsgruppe for arbeid med klassifiseringsordningen i Forsvaret, arbeidsgruppe for Forsvarets nye Sko Trening, styringsgruppe for arbeidet med trafikksikkerhet i Forsvaret, Forsvarets rusmiddelutvalg (FRMU) og Forsvarets sentrale arbeidsmiljøutvalg (FSAMU). Som tillitsvalgt tok Røberg-Larsen og andre sentralt tillitsvalgte et kraftig oppgjør med organiseringen av Tillitsmannsordningen. Ordningen ble senere endret.
Røberg-Larsen har også vært ansatt som fylkessekretær for Framfylkingen i Oslo (2000-2001), sekretær for Framfylkingen sentralt (2001-2002) og har også vært organisasjonssekretær for Framfylkingen i Oslo (2002-2005).
Waldorfsalat

Waldorfsalat er en salatrett som består av ulike frukter og grønnsaker blandet i en majonesdressing. Salaten består av en base av eple,valnøtter,drue og selleri. Frukt- og grønnsaker blandes i en majonesdressing, eller en dressing med majones som base, ofte tilsatt pisket krem.
Waldorfsalaten ble laget for første gang til ære for St. Mary’s Hospital for Children den 14. mars i 1896, av hovmester Oskar Tschirky på hotellet Waldorf-Astoria (opprinnelig skrevet med bindestrek) i New York. I dag heter hotellet Waldorf Astoria New York, men navnet blir gjerne forkortet til Waldorf Astoria.
Den opprinnelige waldorfsalaten består av like deler Granny-Smith- og Golden Delicious-epler skåret i små biter, selleri, og majones.Salaten brukes gjerne som en siderett, men den var opprinnelig uten nøtter. Nøtter ble først lagt til i oppskriften fra 1928. Etter hvert lages den også i en rekke vellykkede varianter med ristede nøtter, jordbær, trøffelpuré og med yoghurt (eventuelt rømme eller crème fraîche).
I Norge brukes waldorfsalat ofte som en siderett til tradisjonsretter som serveres under jule- og nyttårsfeiringen, kanskje spesielt til stekt kalkun, men den er også velegnet følge til mye annet. Den er blant annet populær til kalde og varme kyllingretter og andre stekte og kokte kjøttretter, samt til røkt skinke, spekemat og andre retter av fugl (som andebryst).
Liphyra

Utseende

Ganske store (vingespenn 60–85 millimeter) og kraftige dagsommerfugler. Liphyra brassolis er den største arten i den artsrike familien glansvinger (Lycaenidae). På farge er de brune eller oransje med svartbrune flekker.

Levevis

Larvene er rovdyr som lever av maurlarver. Den største og vanligste arten, Liphyra brassolis, er knyttet til maurarten Oecophylla smaragdina, larvene lever inne i tuene til denne mauren. Den litt merkelige larven er flat og oval med en markert ytterrand, kan nærmest ligne på en liten skøyte- eller friidrettsbane sett ovenfra. Denne kroppsformen beskytter larvene mot maurenes angrep og finnes også hos andre insekter som snylter på maur, for eksempel hos blomsterflue-slekten Microdon.
De nyklekte, voksne sommerfuglene er dekket med løse, støvaktige skjell som trolig beskytter dem mot maurene.
De voksne sommerfuglene har reduserte munndeler og tar ikke næring til seg, men lever på fett som de har lagret fra larvetiden. Dette er svært uvanlig hos dagsommerfugler.

Utbredelse

Slekten er utbredt i Sørøst-Asia og Australia.
Liphyra brassolis er utbredt fra India i vest til Australia i øst, mens de andre to artene bare lever på Ny-Guinea.
Bestefars hevn

Bestefars hevn er et musikkalbum med Prestestranda Vel Vel Vel, utgitt i 1993.
Tama Drums

Tama er et varemerke for trommer, lansert i 1974.
Artister som Frank Beard fra ZZ Top, Stan Frazier fra Sugar Ray, Lars Ulrich fra Metallica og Mike Portnoy fra Dream Theater er noen av de kjente trommeslagerne som bruker Tama.